Benny Engelbrecht (S), 2013-10-10:
Tak, formand.
Med det lovforslag, som foreligger, beder regeringen og Folketinget – jeg har simpelt hen fået en forkert ordførertale med på talerstolen, det er forfærdeligt.
Må jeg have lov, hr. formand, til at gå ned og hente den rigtige?
Der, hvor jeg kommer fra, siger man, at det, man ikke har i hovedet, må man have i benene.
Så det var godt, jeg var ude at løbe en lille halvmaraton i søndags.
Når danske virksomheder er bedst og mest lønsomme, er de innovative, eksporterer, tager samfundsansvar og sikrer ordentlige forhold for deres ansatte, og – måske vigtigst af alt – skaber de arbejdspladser.
Derfor vil vi, Socialdemokraterne og regeringen, gerne forme rammevilkårene for danske virksomheder sådan, at de får mest muligt ud af deres potentiale.
Derfor skal danske virksomheder ikke trækkes med unødvendigt bureaukrati.
Derfor nedsatte regeringen i 2012 Virksomhedsforum for enklere regler.
Det gjorde vi i øvrigt, inden Venstre fremsatte det beslutningsforslag, som hr. Kim Andersen omtalte.
Og et af de allerførste forslag, der kom ind til Virksomhedsforum, var dette om årsregnskaber på engelsk, som vi behandler nu.
Det er nemlig sådan, at Virksomhedsforum har foreslået, at det skal være muligt for danske virksomheder at aflægge årsrapport udelukkende på engelsk.
Og ligesom regeringen tidligere helt eller delvist har gennemført 85 pct. af de forslag, som Virksomhedsforum har foreslået, ja, så har vi altså besluttet at gennemføre dette forslag.
Forslaget skulle meget gerne gøre det lettere at aflægge årsregnskab for de danske virksomheder, der i dag har omfattende handel med udlandet, eller som er datterselskaber af udenlandske koncerner, hvor koncernsproget er engelsk.
Det er nemlig sådan i dag, at årsregnskabsloven stiller krav om, at årsregnskaber udarbejdes på dansk.
Men de førnævnte virksomhedstyper bliver ofte afkrævet årsregnskaber på engelsk af deres moderselskaber eller deres udenlandske samarbejdspartnere.
Nu gør vi det altså muligt at aflægge rapporten udelukkende på engelsk.
Og det er en fin sidegevinst, at det vil være med til at gøre Danmark til et endnu mere attraktivt investeringsland.
Med lovforslaget får vi også lejlighed til at præcisere en mindre uklarhed i de nye selskabsretlige regler om kønsmæssig sammensætning i virksomhedsledelser.
Vi får også ryddet en anden uhensigtsmæssighed af vejen.
I dag er det sådan, at store virksomheder kan lade være med at give oplysninger om deres samfundsansvar i deres årsrapport, hvis de er tilknyttet
FN's Global Compact og afgiver en årlig fremskridtsrapport direkte til FN
Men virksomheder, som følger denne internationalt anerkendte standard for ikkefinansiel rapportering fastsat af GRI, skal give oplysninger om deres samfundsansvar i deres årsrapport samtidig.
Det er jo naturligvis uhensigtsmæssigt.
Det er en ekstra administrativ byrde for virksomhederne.
Derfor vil vi gerne anerkende en mere fleksibel adgang til internationale standarder for rapportering om samfundsansvar.
Det gør vi ved at foreslå, at virksomhederne får en udvidet mulighed for at anvende internationalt anerkendte rapporteringsformer og -standarder.
Med andre ord letter dette forslag de danske virksomheder for bøvl og regler, så de kan koncentrere sig om det, de er bedst til.
Og så får vi samtidig slået et lille slag for en mere alsidig kønsmæssig sammensætning, også i ledelserne for mindre modervirksomheder, og det er jo sådan set ganske nyttigt og også noget, som vi her i Folketinget generelt er ret optaget af.
Det er naturligvis sådan, at Socialdemokraterne støtter forslaget.